ไทยพาณิชย์ไล่ดูดขาใหญ่ตั้งทีมรับบริหารการลงทุน
&#8220;ใบโพธิ์&#8221; ยกเครื่องธุรกิจไพรเวตแบงก์ เน้นแนะนำการลงทุนชูผลตอบแทนสูง หวังเจาะลูกค้าเศรษฐี 50 ล้านบาท ตั้งเป้าโต 20%
16 ม.ค. 2556

“ใบโพธิ์” ยกเครื่องธุรกิจไพรเวตแบงก์ เน้นแนะนำการลงทุนชูผลตอบแทนสูง หวังเจาะลูกค้าเศรษฐี 50 ล้านบาท ตั้งเป้าโต 20% 
นายญนน์ โภคทรัพย์ รองผู้จัดการใหญ่ กลุ่มลูกค้าบุคคล ธนาคารไทยพาณิชย์ กล่าวว่า ในปีนี้ธนาคารจะให้ความสำคัญกับการเติบโตของธุรกิจธนบดีธนกิจ (ไพรเวต แบงก์กิง) ซึ่งเป็นกลุ่มลูกค้ามีสินทรัพย์ภายใต้การบริหารกับธนาคารสูงกว่า 50 ล้านบาทขึ้นไปให้มากขึ้น 
นายญนน์ กล่าวว่า ขณะนี้ตลาดเริ่มเปิดกว้างมากขึ้น เพราะปัจจุบันลูกค้ากลุ่มนี้มีการเติบโตทั้งในด้านสินทรัพย์และจำนวนรายไม่ต่ำกว่าปีละ 20% ในปีนี้ธนาคารจึงตั้งเป้าหมายการเติบโตของลูกค้ากลุ่มนี้ไว้ 20% จาก 5 แสนล้านบาทในปัจจุบัน 
“การวิจัยในต่างประเทศคาดว่าประเทศไทยมีกลุ่มผู้ที่มีสินทรัพย์มากกว่า 50 ล้านบาท อยู่ราว 1 แสนคน คิดเป็นทรัพย์สินรวมกันกว่า 4 ล้านล้านบาท แต่ปัจจุบันธนาคารมีฐานลูกค้ากลุ่มนี้อยู่ราว 7,000 คน จึงเป็นหนึ่งในเซ็กเมนต์ที่ธนาคารให้ความสำคัญมากขึ้น เมื่อลูกค้าตื่นตัวมากขึ้นก็ต้องปรับตัวตาม” นายญนน์ กล่าว 
น.ส.ลลิตภัทร ธรณวิกรัย ผู้จัดการธนบดีธนกิจ กลุ่มลูกค้าบุคคล ธนาคารไทยพาณิชย์ กล่าวว่า พฤติกรรมของลูกค้าไพรเวต แบงก์กิง ที่ให้ความสำคัญกับผลตอบแทนจากการลงทุนมากขึ้นในขณะนี้ ส่วนหนึ่งเป็นผลมาจากการตื่นตัวในเรื่องการลดวงเงินคุ้มครองเงินฝาก เมื่อความเสี่ยงเพิ่มขึ้นทำให้ลูกค้าอยากได้ผลตอบแทนที่ดีขึ้น และสนใจลงทุนในผลิตภัณฑ์อื่นๆ ที่นอกเหนือเงินฝากหรือพันธบัตร 
จากโจทย์ข้างต้นทำให้ธนาคารปรับกลยุทธ์ธุรกิจธนบดีธนกิจ ด้วยการตั้งทีมดูแลลูกค้าธนบดีธนกิจ ซึ่งเป็นผู้เชี่ยวชาญด้านการลงทุนในแต่ละด้านขึ้นมา 40 คน เพิ่มเติมจากผู้ดูแลความสัมพันธ์ลูกค้าที่มีอยู่เกือบ 1,000 คน ขณะเดียวกันยังให้ข้อมูลสำคัญทางเศรษฐกิจและการลงทุนที่เหมาะกับลูกค้าแต่ละรายโดยใช้ร่วมมือกับบริษัทในเครือทั้ง บล.ไทยพาณิชย์และไทยพาณิชย์ประกันชีวิตให้มากขึ้น
“ผลตอบแทนขั้นต่ำที่ลูกค้าจะได้รับต้องสูงกว่าอัตราเงินเฟ้อ ลูกค้าที่รับความเสี่ยงได้น้อยผลตอบแทนเฉลี่ย 45% แต่หากรับความเสี่ยงได้มากขึ้นโอกาสที่ผลตอบแทนจะอยู่ที่ 78%” น.ส.ลลิตภัทร กล่าว